Okresná prokuratúra Žilina 
Moyzesova 20, 011 56 Žilina 1 	

Sp. zn. : 2 Pv 925/13/5511	Žilina, 5.2.2014
EEČ : 2-43-73-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno a) Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Žilina
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec XXXXX, nar. XXXXX, a XXXXX, nar. XXXXX, voči ktorým má zákonnú vyživovaciu povinnosť vyplývajúcu mu zo zákona o rodine a z rozsudku Okresného súdu v XXXXX č. k. XXXXX zo dňa 13.10.2011, právoplatného dňa 21.11.2012 a vykonateľného dňa 28.10.2011, v spojení s rozsudkom Krajského súdu v XXXXX č. k. XXXXX zo dňa 14.11.2012, právoplatného dňa 21.11.2012, ktorým bol zaviazaný platiť zvýšené výživné na XXXXX vo výške 120,-Eur mesačne a na XXXXX vo výške 80,-Eur mesačne, vždy do 15. dňa v mesiaci vopred k rukám dcéry XXXXX a matky XXXXX, obidve bytom XXXXX, si túto svoju vyživovaciu povinnosť riadne neplnil od 01.02.2013 doposiaľ napriek tomu, že mal príjem zo živnosti, nebol vedený v evidencii uchádzačov o zamestnanie a nepoberal dávky v hmotnej núdzi a príspevky, na výživnom na obidve deti za mesiace február až november 2013 uhradil celkovú sumu 722 Eur, v dôsledku čoho dlhoval na výživnom na obidve deti za obdobie od 01.02.2013 doposiaľ celkovú sumu vo výške 1.678,-Eur, a uvedeným konaním vydal svoje deti do nebezpečenstva núdze, ktorú pomáhala matke odvracať jej matka XXXXX svojou finančnou a materiálnou pomocou, pričom obvinený dodatočne uhradil na dlžnom výživnom na obidve deti dňa 26.11.2013 sumu 50,-Eur a sumu 70,-Eur, dňa 05.12.2013 sumu 760,-Eur a sumu 465,-Eur, dňa 27.01.2014 sumu 105,-Eur a sumu 30,-Eur a dňa 29.01.2014 sumu 120,-Eur a sumu 80,-Eur,  

lebo zanikla trestnosť činu.

Odôvodnenie:
	Uznesením vyšetrovateľa OR PZ, XXXXX sp. zn. XXXXX zo dňa 24.10.2013 bolo podľa § 199 ods. 1 Tr. poriadku začaté trestné stíhanie a následne uznesením vyšetrovateľa OR PZ, XXXXX sp. zn. XXXXX zo dňa 13.11.2013 bolo podľa § 206 ods. 1 Tr. poriadku vznesené obvinenie XXXXX pre prečin zanedbania povinnej výživy podľa § 207 ods. 1, ods. 3 písm. a) Tr. zákona na tom skutkovom základe, ako je to uvedené v predmetnom uznesení. 

	Preskúmaním vyšetrovacieho spisu sp. zn. XXXXX som zistila, že vo veci bol vykonaný výsluch obvineného XXXXX, výsluch svedkýň poškodených XXXXX a XXXXX a svedkyne XXXXX a ďalej boli do spisu zabezpečené nasledovné listinné dôkazy -rodné listy detí, návrh na zníženie výživného, doklady z exekučných konaní, doklady o platbách výživného, sobášny list, rodný list ďalšieho dieťaťa obvineného, potvrdenie o návšteve školy, rozsudky o výživnom, výpis z katastra nehnuteľností, správa Daňového úradu XXXXX, pobočka XXXXX, správy ÚPSVR XXXXX, správy Sociálnej poisťovne, pobočky XXXXX, výpis zo živnostenského registra, správa Mestskej polície XXXXX, správy ÚPSVR XXXXX, správa Sociálnej poisťovne, pobočky XXXXX, správa Mestského úradu v XXXXX a odpis registra trestov obvineného. 
 
Obvinený XXXXX priznal spáchanie skutku, uviedol, že výživné riadne neplatil z dôvodu svojej zlej finančnej situácie, pričom bol ochotný dlžné výživné uhradiť, a následne do vyšetrovacieho spisu doložil fotokópie poštových poukážok, ktorými bolo preukázané, že dodatočne uhradil na dlžnom výživnom na obidve deti dňa 26.11.2013 sumu 50,-Eur a sumu 70,-Eur, dňa 05.12.2013 sumu 760,-Eur a sumu 465,-Eur, dňa 27.01.2014 sumu 105,-Eur a sumu 30,-Eur a dňa 29.01.2014 sumu 120,-Eur a sumu 80,-Eur, v dôsledku čoho aktuálne nedlhuje žiadnu sumu na bežnom výživnom.

Obvinený je zo spáchania skutku usvedčovaný výpoveďami svedkýň poškodených XXXXX a XXXXX a svedkyne XXXXX a taktiež listinnými dôkazmi. Svedkyňa poškodená XXXXX vo svojej výpovedi uviedla, že obvinený si v roku 2013 riadne neplnil vyživovaciu povinnosť na svoje dve deti, pričom následne potvrdila, že obdržala dodatočné platby dlžného bežného výživného. Z výpovede menovanej a svedkyne XXXXX, ako aj z listinných dôkazov vyplynulo, že v dôsledku riadneho neplatenia výživného bola s deťmi vystavená nebezpečenstvu núdze. Zároveň nebolo preukázané, že by riadne neplatenie výživného zanechalo na deťoch trvale nepriaznivé následky. 

Prečinu zanedbania povinnej výživy podľa § 207 ods. 1, ods. 3 písm. a) Tr. zákona sa dopustí ten, kto najmenej tri mesiace v období dvoch rokov neplní čo aj z nedbanlivosti zákonnú povinnosť vyživovať alebo zaopatrovať iného a vydá oprávnenú osobu do nebezpečenstva núdze. Z hľadiska zavinenia môže byť tento prečin spáchaný úmyselne alebo z nedbanlivosti, pričom na naplnenie znakov uvedeného prečinu postačí zavinenie z nedbanlivosti.

Podľa § 86 ods. 1 písm. a) Tr. zákona trestnosť trestného činu zaniká, ak ide o trestný čin zanedbania povinnej výživy podľa § 207, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
	
Po zhodnotení výsledkov vykonaného dokazovania konštatujem, že je nepochybné, že sa stal skutok, ktorý je uvedený vo výrokovej časti tohto uznesenia,  napĺňajúci znaky prečinu zanedbania povinnej výživy podľa § 207 ods. 1, ods. 3 písm. a) Tr. zákona, a že tento skutok spáchal obvinený XXXXX, avšak trestnosť činu zanikla, nakoľko obvinený dodatočne zaplatil dlžné výživné a jeho čin nemal trvale nepriaznivé následky na výživu jeho detí. 

Podľa § 215 ods. 1 písm. h) Tr. poriadku prokurátor zastaví trestné stíhanie, ak zanikla trestnosť činu.	

	Vzhľadom na vyššie uvedené skutočnosti som trestné stíhanie obvineného XXXXX zastavila z dôvodu, že trestnosť činu zanikla tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Andrea Jančová
prokurátorka